CELEX: 32019D1887
Language: sk
Date: 2019-11-07 00:00:00
Title: Vykonávacie rozhodnutie Komisie (EÚ) 2019/1887 zo 7. novembra 2019, ktorým sa mení vykonávacie rozhodnutie 2014/709/EÚ, pokiaľ ide o dostupnosť a včasnosť informácií o zozname schválených prevádzkarní [oznámené pod číslom C(2019) 7899] (Text s významom pre EHP)

11.11.2019   
               
               
                  SK
               
               
                  Úradný vestník Európskej únie
               
               
                  L 290/29
               
            
         VYKONÁVACIE ROZHODNUTIE KOMISIE (EÚ) 2019/1887
         zo 7. novembra 2019,
         ktorým sa mení vykonávacie rozhodnutie 2014/709/EÚ, pokiaľ ide o dostupnosť a včasnosť informácií o zozname schválených prevádzkarní
         [oznámené pod číslom C(2019) 7899]
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Rady 89/662/EHS z 11. decembra 1989 o veterinárnych kontrolách v obchode vnútri Spoločenstva s cieľom dobudovania vnútorného trhu (1), a najmä na jej článok 9 ods. 4,
         so zreteľom na smernicu Rady 90/425/EHS z 26. júna 1990 týkajúcu sa veterinárnych kontrol uplatňovaných v obchode vnútri Únie s určitými živými zvieratami a výrobkami s ohľadom na vytvorenie vnútorného trhu (2), a najmä na jej článok 10 ods. 4,
         so zreteľom na smernicu Rady 2002/99/ES zo 16. decembra 2002 ustanovujúcu pravidlá pre zdravie zvierat, ktorými sa riadi produkcia, spracovanie, distribúcia a uvádzanie produktov živočíšneho pôvodu určených na ľudskú spotrebu na trh (3), a najmä na jej článok 4 ods. 3,
         keďže:
         
                     (1)
                  
                  
                     Vykonávacím rozhodnutím Komisie 2014/709/EÚ (4) sa stanovujú kontrolné opatrenia zamerané na zdravie zvierat v súvislosti s africkým morom ošípaných v členských štátoch alebo ich oblastiach uvedených v jeho prílohe (ďalej len „dotknuté členské štáty“). Stanovuje sa ním zákaz odosielania zásielok domácich ošípaných a výrobkov z nich, ako aj zákaz zásielok divo žijúcich ošípaných a výrobkov z nich z oblastí uvedených v jeho prílohe. Takisto sa v ňom určujú ďalšie pravidlá zamerané na zabránenie šíreniu afrického moru ošípaných, ako aj požiadavky na členské štáty, pokiaľ ide o poskytovanie informácií. Opatrenia na kontrolu zdravia zvierat stanovené vo vykonávacom rozhodnutí 2014/709/EÚ sa uplatňujú súbežne s opatreniami stanovenými v smernici Rady 2002/60/ES (5) a sú určené na boj proti šíreniu afrického moru ošípaných najmä na úrovni Únie.
                  
               
                     (2)
                  
                  
                     Vo vykonávacom rozhodnutí 2014/709/EÚ sa takisto stanovujú výnimky zo zákazu odosielania čerstvého bravčového mäsa a určitých prípravkov z bravčového mäsa a výrobkov z bravčového mäsa pozostávajúcich z takéhoto mäsa alebo obsahujúcich takéto mäso z oblastí uvedených v časti II, III alebo IV prílohy k uvedenému vykonávaciemu rozhodnutiu do iných členských štátov a tretích krajín.
                  
               
                     (3)
                  
                  
                     Určité výnimky sú možné len vtedy, ak ošípané, z ktorých sú príslušné výrobky získané, spĺňajú požiadavky stanovené v článku 11 vykonávacieho rozhodnutia 2014/709/EÚ, bitúnky, rozrábkarne a prevádzkarne na spracovanie mäsa spĺňajú podmienky schválenia stanovené v jeho článku 12 a predmetné výrobky sa vyrábajú a spracúvajú v súlade s osobitným postupom a certifikáciou, ako sa požaduje v súlade s článkom 13 uvedeného nariadenia.
                  
               
                     (4)
                  
                  
                     V článku 14 vykonávacieho rozhodnutia 2014/709/EÚ sa v súčasnosti vyžaduje, aby členské štáty každých šesť mesiacov od dátumu uvedeného vykonávacieho rozhodnutia oznámili Komisii a ostatným členským štátom aktualizovaný zoznam schválených prevádzkarní uvedených v článku 12 a všetky relevantné informácie o uplatňovaní článkov 11, 12 a 13 uvedeného aktu. S cieľom optimalizovať potrebu transparentnosti voči iným členským štátom a tretím krajinám a zjednodušiť výmenu informácií by členské štáty mali byť zodpovedné za pravidelnú aktualizáciu zoznamu schválených prevádzkarní uvedených v článku 12 a za všetky relevantné informácie uvedené v článkoch 11, 12 a 13 vykonávacieho rozhodnutia 2014/709/EÚ. Členské štáty by okrem toho mali zabezpečiť, aby boli tieto informácie včas, verejne a ľahko dostupné iným členským štátom a tretím krajinám. Článok 14 uvedeného vykonávacieho rozhodnutia by sa preto mal zodpovedajúcim spôsobom zmeniť.
                  
               
                     (5)
                  
                  
                     Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO ROZHODNUTIE:
         
            Článok 1
            Článok 14 vykonávacieho rozhodnutia 2014/709/EÚ sa nahrádza takto:
            
               
                  „Článok 14
                  Informácie týkajúce sa článkov 11, 12 a 13
                  Členské štáty vypracujú a aktualizujú zoznam prevádzkarní schválených v súlade s článkom 12 (zoznam schválených prevádzkarní) a sprístupnia ho Komisii, ostatným členským štátom a verejnosti.
                  Členský štát bezodkladne informuje Komisiu a ostatné členské štáty o:
                  
                              a)
                           
                           
                              akejkoľvek zmene vo svojom zozname schválených prevádzkarní
                              a
                           
                        
                              b)
                           
                           
                              všetkých relevantných informáciách o uplatňovaní článkov 11, 12 a 13.“
                           
                        
            
         
         
            Článok 2
            Toto rozhodnutie je určené členským štátom.
         
         
            V Bruseli 7. novembra 2019
            
               
                  Za Komisiu
               
               Vytenis ANDRIUKAITIS
               
                  člen Komisie
               
            
         
         
            (1)  Ú. v. ES L 395, 30.12.1989, s. 13.
         
            (2)  Ú. v. ES L 224, 18.8.1990, s. 29.
         
            (3)  Ú. v. ES L 18, 23.1.2003, s. 11.
         
            (4)  Vykonávacie rozhodnutie Komisie 2014/709/EÚ z 9. októbra 2014 o opatreniach na kontrolu zdravia zvierat v súvislosti s africkým morom ošípaných v určitých členských štátoch a o zrušení vykonávacieho rozhodnutia 2014/178/EÚ (Ú. v. EÚ L 295, 11.10.2014, s. 63).
         
            (5)  Smernica Rady 2002/60/ES z 27. júna 2002, ktorou sa ustanovujú osobitné opatrenia na kontrolu afrického moru ošípaných, a ktorá mení a dopĺňa smernicu 92/119/EHS, pokiaľ ide o Teschenovu chorobu a africký mor ošípaných (Ú. v. ES L 192, 20.7.2002, s. 27).